**Teorijske osnove socijalnog rada 2019.**

SVEUČILIŠTE U OSIJEKU

**PRAVNI FAKULTET**

**STUDIJ SOCIJALNOG RADA**

**TEORIJSKE OSNOVE SOCIJALNOG RADA**

**Paula Hruško**

**PRIKAZ TEORIJE DRUŠTVENE DEZORGANIZACIJE I TEORIJE KULTURNOG KONFLIKTA**

SEMINARSKI RAD

**MLADEN KNEŽEVIĆ, prof. dr. sc.**

**DINKA CAHA, asistentica**

Osijek, svibanj, 2019.

SADRŽAJ

[1. UVOD 1](#_Toc5226089)

[2. Čikaška sociološka škola 2](#_Toc5226090)

[2.1. Metodologija čikaške sociološke škole 2](#_Toc5226091)

[2.2. Razvoj teorija unutar čikaške sociološke škole 2](#_Toc5226092)

[2.3. Odnos čikaške akademske zajednice prema socijalnom radu 3](#_Toc5226093)

[3. Teorija društvene dezorganizacije 3](#_Toc5226094)

[3.1. Osnovno o teoriji društvene dezorganizacije 3](#_Toc5226095)

[3.2 Teorija društvene dezorganizacije u suvremenom smislu 4](#_Toc5226096)

[3.3. Metodološki okvir teorije društvene dezorganizacije 4](#_Toc5226097)

[3.3.1. Sadržaj provedenih studija 5](#_Toc5226098)

[4. Teorija kulturnog konflikta 6](#_Toc5226099)

[4.1. Nastanak teorije kulturnog konflikta 6](#_Toc5226100)

[4.3. Osnovno o teoriji kulturnog konflikta 7](#_Toc5226101)

[5. Povezanost kulture i društvene dezorganizacije 8](#_Toc5226102)

[6. Usporedba teorije društvene dezorganizacije i teorije kulturnog konflikta s preostale tri teorije 8](#_Toc5226103)

[ZAKLJUČAK 10](#_Toc5226104)

[Literatura 11](#_Toc5226105)

# 1. UVOD

Teorija društvene dezorganizacije i teorija kulturnog konflikta nastale su u okviru Čikaške sociološke škole. Začetnici ove organizacije američki su sociolozi koji su djelovali na University of Chicago. Prva čikaška sociološka škola razvija se u dvadesetim i tridesetim godinama prošloga stoljeća. Djelovanje čikaških sociologa i socijalnih radnika temeljilo se na promatranju aktualnih socijalnih problema te unapređivanju životnih uvjeta stanovništva. Djelovanjem i radom čikaških sociologa nastaju neke teorije važne za socijalni rad: ekološka teorija Roberta Ezra Parka i Ernesta Burgesoma, teorija društvene organizacije Williama Isaac Thomasa i Floriana Znanieckog, teorija diferencijalnih asocijacija Edwin H. Sutherlanda, teorija kulturnog konflikta Thorstena Sellina te simbolički interakcionizam George Herberta Meada, Herberta Blumera i Ervinga Goffmana. Čikaška sociološka škola bila je povezana s profesijom socijalnog rada. Takozvani Hull-House u Chicagu bilo je izvorište ideja socijalnog rada, no također i mjesto praktične realizacije istih. Osnovala ga je Jane Adams koja se osim sociologijom i socijalnim radom, bavila i politikom. Djelatnice Hull-Housea, osim rješavanja trenutnih socijalnih problema, bavile su se i unapređivanjem aktivnosti stanovništva grada. Stoga su vodile javnu knjižnicu, umjetničku galeriju, sportsku dvoranu, kavanu, vrtić i ostale društvene sadržaje unutar Hull-Housea. Mapiranje je tehnika proučavanja stanovništva unutar nekog područja gdje su čikaške socijalne radnice prikazale područja nekog grada gdje se nalaze skupine ljudi s određenim osobinama (imigranti, siromašni, potencijalna mjesta za zapošljavanje). Tehnikom mapiranja, koju su ,,nametnule'' muškim kolegama, zauzele su većinu unutar proučavanja sociologije zbog toga što čikaški sociolozi nisu bili uspješni u prikupljanju takvih podataka. Teorija društvene dezorganizacije i teorija kulturnog konflikta nastale su posredstvom opisanog proučavanja društva. Teorija društvene dezorganizacije ima korijene u ekološkoj teoriji koja proučava odnose između ljudi, tj. pojedinaca i društvenih skupina u kontekstu okoline. Teorija diferencijalnih asocijacija objašnjava devijantno ponašanje pojedinca u smislu da se devijantno ponašanje uči te se unutar zajednice usvajaju devijantni obrasci ponašanja koji se pojedincu čine normalnima. Teorija kulturnog konflikta objašnjava kako dolazi do sukoba vrijednosti i normi ukoliko pojedinac ili skupina ljudi prelaze iz jedne kulture u kojoj su usvojili neke norme i vrijednosti u drugu kulturu koja ima različite norme i vrijednosti. Posljednja spomenuta teorija čikaške sociološke škole simbolički je interakcionizam koji objašnjava neprekidan komunikacijski tijek procesa koji se interpretira i reinterpretira u interakciji sa sustavom. Ovih nekoliko teorija iznimno je važno za razvoj sociologije i socijalnog rada (Knežević, Miljenović i Branica, 2013, 84-98).

# 2. Čikaška sociološka škola

# 2.1. Metodologija čikaške sociološke škole

Metodologija čikaške sociološke škole može se pronaći u studiji Thomasa i Znanieckog ,,*Poljski seljak u Evropi i Americi''.* Ono što su autori promatrali procesi su socijalne evolucije i racionalizacije ljudskog društva. Proces socijalne evolucije sve se više ubrzava, osobito u suvremenom društvu. Postoji nekoliko ideja koje autori smatraju lažnima, a vezane su za ,,praktičnu'' sociologiju. Prva je spoznavanje socijalne realnosti jer, kako ističu autori, ona se može shvatiti na vlastitom empirijskom iskustvu. Sljedeća pretpostavka je da se sociološka analiza usmjerava samo na pojave koje osiguravaju socijalne reforme, no to ne smije biti kriterij koji bi služio za procjenu uspješnosti nekog sociološkog istraživanja. Treća pogreška govori o tome da ljudi na isti način reagiraju na iste podražaje neovisno o njihovoj prošlosti.

Kada se proučavaju pojave u društvu, osnovni metodološki pristup je, kako navode autori, ponašanje kao da se ništa ne zna o samim pojavama. Također, postoji podjela na kvalitativnu i kvantitativnu metodologiju. Kvalitativna metodologija proučava problem bez unaprijed definirane slike o situaciji koja se istražuje, a kvantitativna metodologija proučava problem tako da dokazuje koncept metodologije unaprijed postavljenim hipotetskim okvirima. Kauzalnost objašnjavaju na način da ,, Uzrok društvenog ili individualnog fenomena nije nikada drugi individualni ili socijalni fenomen sam za sebe, nego uvijek kombinacija socijalnih i individualnih fenomena... Uzrok vrednote ili namjere nikada nije sama ta namjera ili vrednota, nego uvijek kombinacija namjere i vrijednosti'' (Čaldarović, 218 prema Ibidu, 89).. Kvantitativna metodologija objašnjava da nijedno istraživanje ne može dati precizan način rješavanja socioloških problema. Primjerice, Becker smatra svaki problem ima određeni razvoj i stadije te da ovisi o tome tko i kako definira problem. S druge strane, kvalitativna metodologija treba omogućiti istraživaču empirijske, dokazive informacije o onome što istražuje, a tako se razvijaju analitičke, konceptualne i kategorijalne komponente i objašnjenja (Čaldarović, 218).

Metoda sudjelujućeg promatranja smatra se legitimnom zato što promatrač sudjeluje u svakodnevnom životu ljudi (Čaldarović, 223 prema Ibidu, 133). Ona je često dopunjena intervjuima i prikupljanjem sekundarnih podataka.

## 2.2. Razvoj teorija unutar čikaške sociološke škole

1914.godine započinje ''zlatna era'' početkom rada Roberta Ezre Parka. Njegov članak u *American Journal of Sociology* pod naslovom: *The City: Suggestions for the Investigation of Human Behavior in the Urban Environment* započeo je razvoj ekološke teorije i usmjerio je čikaške sociologe prema tehnikama empirijskog istraživanja.

Aktivizam je važna inačica čikaške sociološke škole. Stoga su izvedena istraživanja povezana sa svakodnevnim problemima stanovnika Chicaga. Studenti su često intervjuirali djelatnike Hull-House za vlastita diplomska istraživanja kako bi započeli i socijalne akcije unapređenja života i radnih uvjeta u gradu (Knežević, 2009).

## 2.3. Odnos čikaške akademske zajednice prema socijalnom radu

Iako je rad žena čikaške sociološke škole bio velik i uspješan, one nisu stekle poziciju u akademskom životu kao muškarci u godinama početka i osnutka škole. Stoga su žene bile prebačene na poseban odsjek te su se potpuno posvetile socijalnom radu i društvenom aktivizmu te su raskinule istraživanja u sociologiji. Iako je ovakva marginalizacija žena bila nepravedna, ona je uvelike doprinijela razvoju socijalnog rada kao samostalne, akademske discipline.

Čikaški sociolozi usmjereni su povezivanju teorijskog znanja i potrebnih socijalnih reformi. Vidjevši rad, istraživanja i praksu socijalnih radnica, počeli su i sami unositi navedene elemente u sociološka istraživanja. Primjer spajanja prakse socijalnih radnica i čikaških sociologa tehnika je mapiranja. Tom tehnikom prikazali su područja siromaštva, imigranata, itd. Mapiranje je osnovna tehnika za urbane studije i ekološke analize. U dvadesetim godinama prošloga stoljeća bilo je gotovo nemoguće doktorirati sociologiju bez upotrebe tehnike mapiranja. (Knežević, 2009).

# 3. Teorija društvene dezorganizacije

## 3.1. Osnovno o teoriji društvene dezorganizacije

Teorija društvene dezorganizacije ima korijen u ekološkoj teoriji. Smatra se da je ova teorija jedna od 'teorija reda', tj. spada u skupinu pozitivističkih teorija[[1]](#footnote-1). William Isaac Thomas i Florian Witold Znaniecki čikaški su sociolozi koji su tvorci ove teorije. Oni su proučavali skupine ljudi na području grada čije ponašanje odstupa od pravila, normi. Ono što ih je zainteresiralo bila su ponašanja poput prostitucije, ovisnosti, delinkvencije, visoke stope duševnih bolesti i ostalo. Ovakva odstupanja od ponašanja pojavljivala su se u određenim područjima grada. Odstupanja od ponašanja smatrali su normalnim reakcijama na nenormalne uvjete u kojima žive, a to su uvjeti neadekvatnog stanovanja, fizičkog propadanja gradskih četvrti te loše ili nikakve infrastrukture grada. Upravo takvi oblici ponašanja najčešće dovode do društvene dezorganizacije. Takvi usvojeni oblici ponašanja prenose se s generacije na generaciju. Teorija društvene dezorganizacije pokazuje da se devijantne norme i devijantno ponašanje odvijaju između pojedinca i njegovog društvenog i socijalnog okruženja. Društvena dezorganizacija društveno je nepoželjno stanje te dovodi do dezorganizacije na osobnoj razini, kako navode čikaški sociolozi. Samim time slabe i društvena pravila koja se odražavaju u ponašanju pojedinih članova neke grupe. Unutar teorije društvene dezorganizacije grad se promatra kao ''specifična socijalna konstrukcija s vlastitim životnim ciklusom i s tim povezanim ekološkim, institucionalnim i normativnim varijablama (Knežević, Miljenović i Branica, 2013, 92 prema Kasarda i Janowitz, 1974, 329). ova definicija održava grad tako da članove grada neprestano gura u proces socijalizacije što dovodi do zaključka da usvajanje devijantnih normi događa u sukoba pojedinca i njegove okoline (Knežević, Miljenović i Branica, 2013, 92).

## 3.2 Teorija društvene dezorganizacije u suvremenom smislu

William Julius Wilson, profesor s Harvarda osuvremenio je ovu sociološku teoriju na način da je istražio i prikupio podatke o crnačkoj populaciji na prostoru američkih gradova. Rasna segregacija te proces deindustrijalizacije uzrokovali su gubitak bolje plaćenih poslova za ovu populaciju. Zbog toga su bolje obrazovani radnici počeli bježati iz takvih dijelova grada, a stanovništvo je postalo koncentriranije. ,,Kada nestanu poslovi'' naziv je ove studije, a nezaposlenost je jedan od najvećih svjetskih ekonomskih problema današnjice (Knežević, Miljenović i Branica, 2013, 93).

## 3.3. Metodološki okvir teorije društvene dezorganizacije

Teorija društvene dezorganizacije povezana je s teorijama o kriminalitetu i devijantnosti, stoga ova teorija proučava uzroke kriminaliteta u društvu. Teoretičari ističu kako društvena dezorganizacija predstavlja neusklađenost u društvu i slabljenje društvene kontrole, narušen je sklad između vrijednosti i normi što dovede do devijacijskog ponašanja (Deljkić, 2014, 106 prema Masters, Roberson, 1990). Ono što u nekoj zajednici može smanjiti stopu pojavljivanja devijantnih ponašanja neoštećena su porodica, zdravo susjedstvo, manje radne grupe, volonterska udruženja i slično, dakle fizička i društvena okolina znatno utječu na usvajanje normi i obrazaca ponašanja. Ukoliko ne postoje ovakve grupe koje su dostupne i bliske pojedincu, veće su šanse za devijantno i kriminalno ponašanje te za počinjenje krivičnog djela u zajednici. Putem komparativne metode, induktivno-deduktivne metode i metode analize sadržaja radi boljeg razumijevanja ove teorije, izvršene su analize šest studija, a njihov značaj bilo je preventivno policijsko djelovanje.

### 3.3.1. Sadržaj provedenih studija

Teorija društvene dezorganizacije osnovana je na studijama o urbanom kriminalitetu i delinkvenciji na *Institutu za istraživanje maloljetničke delinkvencije u Chicagu*. Industrijalizacija, urbanizacija i ostale društvene promjene dovele su do društvene dezorganizacije, a teoretičari su se posebno osvrnuli na dezorganizirana susjedstva u kojima su konvencionalne vrijednosti bile zamijenjene kriminalnima (Deljkić, 2014, 106-107).

Thomas i Znaniecki, začetnici teorije društvene dezorganizacije, u vlastitom djelu *Poljski seljak u Evropi i Americi* opisuju život poljskih seljaka na prijelazu u novi način života, tj. tijekom naseljavanja u industrijske gradove. Utvrđeno je kako stariji ljudi nisu imali poteškoće s takvom vrstom promjene te su nastavili živjeti vrlo sličnim životom kao i ranije. Međutim, s Amerikancima koje su proučavali, prilikom promjene okoline, dogodilo se suprotno. Zadržali su malo navika iz prijašnjeg života, a novom načinu se nisu uspjeli prilagoditi. Teoretičari iznose stav da je to jedan od načina koji vodi do rasta stope kriminaliteta i delinkvencije (Deljkić, 2014, 107).

Park i Burgess razvili su ''teoriju koncentričnih krugova'' kako bi objasnili područja s visokim stopama kriminaliteta. Prema toj teoriji grad ima tri glavna područha: centralno-poslovno područje, pdručje tranzicije i područje radničke klase, a svako područje ima vlastitu strukturu. Došli su do zaključka da kriminalitet raste od vanjskog dijela grada prema centru zbog slabe društvene organizacije i slabih primarnih društvenih veza (Deljkić, 2014, 107-108 prema Masters, Roberson, 1990).

Prvo sistematsko istraživanje dustribucije kriminaliteta u Chicagu proveli su Cliford R. Shaw i Henry D. McKay. Koristili su podatke sudova za maloljetnike iz razdoblja od 1900. godine do 1933. Grad su podijelili na pet zona, tj. pet koncentričnih krugova. Rezultati su također pokazali da je stopa kriminaliteta najveća u centru, u poslovnom dijelu grada. Također, u tim je područjima velik udio imigranata, obitelji s niskim prihodima, nizak je nivo vlasništva nad domovima te se prihvaćaju nekonvencionalne norme. U ovim dezorganiziranim područjima s visokim stopama kriminaliteta institucije i organizacije su neuspješne u pružanju društvene kontrole (Deljkić, 2014, 108).

Studija po imenu ,,Banda'' koju je proveo Frederic Thrasher opisuje takozvane maloljetničke bande. Zaključio je da se takve skupine nalaze u području grada Chicaga na mjestima ,,postoje rascjepi društvene dezorganizacije'' te da ,,nastaju spontano u područjima gdje je slaba društvena kontrola'' (Deljkić, 2014, 106 prema Linden, 1987).

Sutherland i Cressey proveli su studiju proučavajući tradicionalnost društva. Njihova teorija počiva na tome da su nerazvijene društva homogena, skladna tradicionalnim normama. S druge strane, u razvijenim društvima razbija se homogenost, a razvijaju se grupe i kulture sa različitim interesima i normama. Pojedinci također narušavaju društveni sklad stavljajući vlastite interese iznad općih, društvenih (Deljkić, 2014, 109).

Postoje i druga objašnjenja teoretičara o društvenoj dezorganizaciji gdje takvu pojavu definiraju kao stanje društvene disharmonije, neravnoteže interesa koja pokazuje kršenje društvenih pravila, zatim kao stanje raspadanja u društvenoj strukturi, itd. (Deljkić, 2014, 109-110).

# 4. Teorija kulturnog konflikta

## 4.1. Nastanak teorije kulturnog konflikta

Sociolozi čikaške sociološke škole uspostavili su da imigranti uglavnom naseljavaju opasna i problemska područja grada. W. I. Thomas objašnjava koncept definiranja situacije gdje želi reći da su norme i vrijednosti promjenjive u različitim situacijama. Tako do konflikta dolazi ukoliko pojedinac krivo razumije situacije te vlastita ponašanja ne uskladi s normama i vrijednostima. Louis Wirth i Edwin Sutherland povezali su kulturne konflikte s kriminalitetom i delinkvencijom, a nadalje je ove ideje razradio Thorsten Sellin.

Sellin je razlikovao dvije vrste vrijednosti: kulturne i subkulturne. Kulturne vrijednosti definiraju neka područja ponašanja, a subkulturne vrijednosti upravljaju ponašanjem pojedinca unutar neke druge kulture. Osnovna ideja kulturnog konflikta jest da članovi supkultura i drugih kultura slijede norme njima poznatih pravila ponašanja, tj. kulture u kojoj se ne nalaze. U tom slučaju, ponašanje ih dovodi u konflikt sa zakonom i propisima te su veće šanse da budu uhićeni (Williams i McShane, 1998, 54-55).

## 4.3. Osnovno o teoriji kulturnog konflikta

Teorija je kulturnog konflikta kros-kulturna perspektiva koja je važna za profesiju socijalnog rada, a naglašava teorijsko i praktično djelovanje čikaških socijalnih radnika. Ona proučava djelovanje i različitosti kultura te utjecaj velikih društvenih sustava na pojedinca. Dakle, ljudi u nekoj kulturi usvajaju norme koje se odražavaju u njihovom ponašanju i djelovanju, a funkcije tih kulturnih normi i obrazaca proučava upravo ova teorija, teorija kulturnog konflikta. Začetnik ove teorije je Thorsten Sellin, američki sociolog švedskog podrijetla, a antropolog Walter B. Miller je unaprijedio ovakav sociološki pristup. ,,Njih dvojica ustvrdili su kako ljudi mogu usvojiti sustave vrijednosti koji su u neposrednom konfliktu s vladajućim sustavom vrijednosti u nekom okruženju, kada se ti različiti vrijednosni sustavi formirani u krilu različitih kulturnih okruženja. U takvim situacijama je moguće da jedna kultura na neke događaje odgovara na jedan način, a druga na sasvim drugi način'' (Knežević, Miljenović i Branica, 2013, 96). Tako dolazi do konflikta dviju ili više kultura; primjerice u islamskoj kulturi smatra se normalnim da muškarac ima više žena, no žena ne smije imati više muškaraca, dok se u kršćanskoj kulturi zagovara monogamija, dakle jedan muškarac smije imati jednu ženu i obrnuto. Postoje dvije vrste konflikta: primarni i sekundarni konflikt. Do primarnog konflikta dolazi ukoliko osoba odrasta i usvaja norme jedne kulture, a zatim pređe u neku drugu (iz raznih razloga; poput migracije, braka s osobom izvan vlastite kulture, itd.) te u nju unosi elemente vlastite kulture koji se ne podudaraju s elementima nove kulture. S druge strane, sekundarni konflikt odvija se kada se unutar jedne kulture razvijaju potkulture. Pristupajući problemu, Sellin i Miller korijen problema ne nalaze u pojedincu već u kolektivu i različitosti normi raznih kultura koje usmjeravaju pojedinca nekom ponašanju. Ono što je postalo zanimljivo teoretičarima teorije kulturnog konflikta jest 'supkultura nasilja' zato što je nasilje sve veći problem u svim kulturama svijeta (Knežević, Miljenović i Branica, 2013, 96 prema Lanier, Henry, 1998, 202). Stoga su socijalni radnici u Hong Kongu osnovali respektabilne programe za mlade koji se nalaze pod utjecajem 'supkulture nasilja' kako bi spriječili utjecaj lokalnih gangova te uvođenje u svijet kriminalnog ponašanja. (Knežević, Miljenović i Branica, 2013, 96-97).

# 5. Povezanost kulture i društvene dezorganizacije

Istraživanje provedena 2002. godine ispitalo je stope nasilničkog i imovinskog kriminaliteta u nemetropolskim okruzima. Autori studije Barnett i Mencken pretpostavili su da "(...) pokazatelji kriminaliteta iz teorije društvene dezorganizacije vrše različite utjecaje na nasilnički i imovinski kriminalitet na različitim nivoima promjena populacije u nemetropolskim okruzima" (Deljkić, 2014, 114). Uzeli su u obzir razne mjere stanovništva, poput socio-ekonomskog statusa, kontrolne varijable, primjerice gustinu populacije i druge. Istraživanje je pokazalo da različit pristup društvenim sredstvima ima veći utjecaj na nasilnički i imovinski kriminalitet i to mjestima gdje se izgubio dio populacije tijekom deset godina, u razdoblju od 1980. do 1990. Odnosno, što se više gubi populacija u nekom nemetropolskom okrugu, veće su šanse za nasilnički i imovinski kriminalitet.

Navedeno istraživanje usmjereno je na snagu kulture. Autori smatraju da ima više društvene kontrola tamo gdje postoji jaka kultura[[2]](#footnote-2). Ovaj model društvene dezorganizacije uzima u obzir teorijsku ulogu kulturološke dezorganizacije i kulturološke slabosti. Model posebno naglašava konvencionalne vrijednosti u susjedstvima. Društvene veze važne su za uspostavljanje kontrole u nekoj zajednici zato što omogućavaju prepoznavanje zajedničkih konvencionalnih vrijednosti. Stoga su veće mogućnosti zajednice s jačim društvenim vezama za jačanje kulture. Zaključno za ovo istraživanje jest da bi buduća istraživanja trebala uzimati u obzir utjecaj kulture na društvenu kontrolu i kriminalitet (Deljkić, 2014, 114-115).

# 6. Usporedba teorije društvene dezorganizacije i teorije kulturnog konflikta s preostale tri teorije

Preostale tri teorije čikaške sociološke škole su ekološka teorija, teorija diferencijalnih asocijacija te simbolički interakcionizam.

Prema ekološkoj teoriji, sociolozi smatraju da je grad Chicago ''posebna struktura koja posjeduje neku zasebnu objektivnu realnost koja se pojavljuje kao samostalan i neovisan entitet'' (Knežević, 2013, 90 prema Gieryn, 2006). Sociolozi koji su se bavili ovom teorijom usmjerili su se na istraživanje problema migranata u novim okolinama. Za proučavanje grada i njegove strukture, sociolozi su upotrebljavali biološke metafore ekosustava, no također su proučavali i manje, siromašnije gradske četvrti. Ovakav model ekološko-sustavske teorije promatra razvoj čovjeka kroz razne dimenzije njegove društvene i socijalne okoline (Knežević, 2013,. 90-91).

Teorija diferencijalnih asocijacija objašnjava da pripadnost nekoj devijantnoj supkulturi nije slučajno, već se obrasci i norme devijantnog ponašanje neke supkulture uče i usvajaju, osobito u interakciji s najbližim srodnicima i ukućanima. Kada su usvojeni oblici devijantnog ponašanja, teško je usvojiti nove ili drugačije oblike ponašanja. Tako se u našem društvu može prikazati kultura Roma. Romi su usvojili model ponašanja koji govori da je do materijalnih sredstava gotovo nemoguće doći radom i na pošten način te se zbog toga u većinskoj etničkoj grupi stvorio stereotip kako oni ne žele raditi (Knežević, 2013, 94).

Posljednja teorija ove škole simbolički je interakcionizam koje se temelji na mišljenju kako ljudi daju značenje stvarima i pojavama u svijetu, značenje koje se kroz komunikaciju interpretira i reinterpretira. Teorija objašnjava da ljudi, pojedinci prihvaćaju ponašanja, stavove, sustav vrijednosti tako što imitiraju važne osobe iz vlastite okoline. Društvo je interakcija ljudi i njihovih simbola koje pojedinci usvajaju (Knežević, 2013, 97-98).

# ZAKLJUČAK

Zaključno, ovaj rad prikazuje dvije važne teorije za socijalni rad nastale unutar čikaške sociološke škole u prošlom stoljeću. Teorija društvene dezorganizacije i teorija kulturnog konflikta unaprijedile su profesiju socijalnog rada objašnjavajući kritična područja nekog većeg mjesta i postanak raznih socijalnih problema i devijantnih ponašanja. Prije svega, svrha ovih teorija i istraživanja provedenih unutar čikaške sociološke škole jest pronalazak korijena problema u bilo kojem segmentu društva te njegovo sprečavanje ili rješavanje. Teorije se odnose na cijelo društvo tako da ih je moguće primjenjivati u bilo kojoj državi, kulturi ili potkulturi. Ono što je važno istaknuti za čikašku sociološku školu jest da je uvelike doprinijela razvoju profesije socijalnog rada te da imaju isti predmet proučavanja, probleme društva i pojedinaca, osobito one koji koče prirodan razvoj čovjeka i onemogućavaju adekvatne uvjete života. Čikaška sociološka škola je jedna vrlo humana organizacija usmjerena znanjem iz područja sociologije, psihologije i ostalih društvenih znanosti poboljšanju ljudskog roda i čovjekovih kvaliteta i sposobnosti. Važno je razumjeti teoriju jer ona pridonosi razumijevanju ljudskih postupaka, usvajanja normi ponašanja te naposljetku pridonosi postupku u rješavanju konkretnih slučaja.

# Literatura

Čaldarović, O. (1994). *Socijalna teorija i rizici.*  Filozofski fakultet Zagreb.

Čaldarović, O. (1984). *Kvalitativna metodologija čikaške sociološke škole*. Filozofski fakultet Zagreb.

Deljkić, I. (2014). *Razumijevanje policijskog aspekta prevencije kriminaliteta kroz prizmu teorije društvene dezorganizacije*. Fakultet za kriminalistiku, kriminologiju i sigurnosne studije, Univerzitet u Sarajevu, Bosna i Hercegovina.

Knežević, M., Miljenović, A., Branica, V. (2013). Teorija socijalnog rada, (Biblioteka socijalnog rada), (Udžbenici Sveučilišta u Zagrebu). Zagreb: Pravni fakultet, Studijski centar socijalnog rada.

Knežević, Mladen. (2009). *Čikaška sociološka škola – iskustva socijalnog rada za sociologiju i sociološka teorija za socijalni rad*. Zagreb: Pravni fakultet, Studijski centar socijalnog rada.

Sampson, R. J., i Wilson, W. J. *Toward a Theory of Race, Crime and Urban Inequality*.

1. Teorije koje se temelje na činjenicama. [↑](#footnote-ref-1)
2. Snaga kulture je mjerena nivoom do kojeg stanovnici smatraju da su konvencionalne vrijednosti prisutne u susjedstvima (Deljkić, 2014, 115) [↑](#footnote-ref-2)